  Туспуктэм: Константин Вознесенских Удмуртиысь 76 ӵектос ужанъя Егитъёсын ужанъя федерал агентстволэн (Росмолодёжь) вожвылъяськоназ оглом 42 миллионлэсь трос манет тыр грантъёс утӥз. Элькун кунысь тужгес но трос вормемъёс ӵектосъёсын вить улосъёс пӧлы пыриз. Со сярысь Удмуртиысь тӧролэн но кивалтэтлэн пресс-службазы ивортӥз. 77 номеро школалэн вожвылъяськонын кык ӵетосэз вормиз. Утэм грантлы луыса отын дышетсконнилэн историез сярысь музей кылдоз. Озьы ик школаын ар ӵоже медиацентр ужа ни, табере пиналъёслы кыкетӥ вормем ӵектос улсын выль туала тӥрлыкъёс бысьтозы но нимысьтыз ужан инты радъялозы. Гуртъёсысь трос нылпиё, секыт улон югдуре сюрем семьяосысь нылпиослы «Тулкым» лагерь но грант утӥз. Смена ӵоже пиналъёс шутэтскозы но, пӧртэм ӧръёсъя ужаса, асьсэлэсь быгатонлыкъёссэс азинтозы. Лагерьлэн кивалтӥсез Кирилл Кириллов верамъя, вормем коньдон сменаез эшшо но усто но пайдае радъяны юрттоз. Грант уксёен занятиосын ужан понна кулэ арбериос, пиналъёслы кузьымъёс басьтозы. «Лулчеберет волонтёръёслы «Кужым» элькун вожвылъясько-интенсив» ӵектос но вормисьёс пӧлын. Со Удмуртиын волонтёр ужез вӧлмытонлы сӥземын. Ӵектос улсын волонтёръёслэн огазеяськонъёссы асьсэужан амалъёсынызы тодматозы. Интенсивын пӧртэм ӧръёсъя мастер-классъёс ортчозы. Вожвылъяськон бере лулчеберет удысысь волонтёр практикаосын бичет поттозы. Тодэ вайытом, Удмуртиысь 38 ӵектос Азьмуртлэн лулчеберет кичӧлтонъёсъя фондэзлэн вожвылъяськоназ вормиз. Тегъёс: грантъёс вожвылъяськон егитъёс ӵектос Удмуртия  